סיכת לוחם הנדסה
סיכת הפלס
חוד החנית של גדודי ההנדסה הקרבית: דחפור די-9 בשירות צה"ל ונמ"ר הנדסי.
פומ"ה - בהכנה לתרגיל מחלקה יום, גדוד 601
פלס מתכונן ל"הרמת שדה מוקשים", כלומר: פיצוץ שדה המוקשים באמצעות חבלה. פלסי חיל ההנדסה מפנים מוקשים ישנים בגבולות שלום.
גדוד הנדסה קרבית מתאמן בפריצת מכשולים. בתמונה: רק"מ הנדסי פומ"ה וברקע דחפורי D9.
**חיל ההנדסה הקרבית** של צה"ל מפעיל גדודי הנדסה קרבית (**גדחה"ן**). גדודי ההנדסה הקרבית מהווים את עיקר כוחו של החיל בעת שגרה. מדובר בגדודי פלסים לוחמים המשלבים פלוגות רובאיות, מחלקות סיור ופלוגת צמ"ה. בנוסף למשימות הנדסה קרבית מוכשרים הפלסים כלוחמי חי"ר ומבצעים משימות של חי"ר כגון ביטחון שוטף, מארבים, מעצרים ופשיטות על בתי מבוקשים.

ישנם שלושה גדודי הנדסה בשירות סדיר, גדוד הכשרה (מורכב מחיילים בסדיר), שלושה גדודי צמ"ה פיקודיים במילואים ועוד מספר רב יותר של גדודי הנדסה בשירות מילואים.

הגדודים הם האחראים על הפעילות של החיל בגזרות השונות ועל סיוע הנדסי של פריצה, חבלה ופינוי שדות מוקשים לכוחות היבשה בזמן מלחמה. הגדודים עוסקים גם בחבלה והשמדת תשתיות טרור (למשל פיצוץ מעבדות נפץ והשמדת משגרי רקטות וטילים חמושים). בהתאם, כלי הנשק והפק"לים שעומדים ברשות כל גדוד זהים לאלה הנמצאים בחטיבות החי"ר וכוללים מקלעים, קלעי סער, רובי צלפים ומטולי רקטות. הגדודים נלחמים ומתאמנים ומוכשרים גם בלחימת חי"ר רגלית, רכובה (כלומר: על גבי רכבי שטח) וממוכנת (כלומר: על גבי רכב קרבי משוריין). בנוסף, הגדודים מפעילים את נגמ"ש הפומ"ה הייחודי לחיל ההנדסה, ואת הנמ"ר ההנדסי, נגמ"ש הנדסה מתקדם ביותר על בסיס נגמ"ש מרכבה. כל גדוד מחזיק ב-2 פלוגות רובאיות מבצעיות, פלוגת מסלול, מחלקת סיור ופלוגת צמ"ה.

בנוסף למשימותיהם ההנדסיות, מבצעים הגדודים משימות בט"ש (ביטחון שוטף) ופעולות של חי"ר על מנת להקל על העומס של חטיבות החי"ר. משימות אלה כוללות מעצרים, מארבים, ומאיישים מחסומים ועמדות שמירה, סיורים, תצפיות, תפיסה ואיתור אמל"ח, בנוסף למשימות הנדסיות יותר של פיצוץ וחבלה בתשתיות הטרור בגזרות הקיימות. כל גדוד כולל מחלקת סיור - מחס"ר - המורכבת מהחיילים והמפקדים המצטיינים בגדוד. תפקידה בגדוד דומה לתפקידה של הפלס"ר בחטיבה. בזמן מלחמה מטרתם לסרוק את השטח ולאתר מכשולים בעוד מועד ולתת מודיעין הנדסי, בעת שגרה ועימות מוגבל תפקידם כולל פעולות חי"ר כגון מעצרים ומארבים. בנוסף הכח משמש את הגזרה ככוח הנדסי איכותי ונקרא למשימות מיוחדות. כל גדוד כולל גם פלוגת צמ"ה המפעילה דחפורים משוריינים וכלים הנדסיים שפועלים בתחום ההנדסה באופן שונה מהשאר. שאר הפלוגות בגדודים בנויות על מבנה אורגני ופעילות זהה לשל חיל רגלים.

מבנה המחלקות של הפלוגות הרובאיות בגדודי חיל ההנדסה הקרבית, מתחלק לכמה ייעודים עיקריים וזהים:

* חבלה התקפית – חבלה, נפץ, שימוש והפעלת מטענים, פיצוץ תשתיות, מבנים ואמל"ח
* לוחמת תת-קרקע – לוחמה תת-קרקע במנהרות, גילוי והשמדת פירים, פיצוץ והשמדה ונטרול של מנהרות
* לוחמת חי"ר – לחימה רגלית במגע אש, ירי, הליכות וניווטים, לחימה בשטח פתוח, לחימה בשטח בנוי, חלוקת תפקידי חי"ר (קלע, חובש, נגביסט, מרגמות ועוד)
* לוחמת חיל רגלים ממוכן – לחימה ממוכנת וכבדה תוך אמצעי שימוש ברכב קרבי משוריין ורכבי הנדסה קרבית מסוגי נגמ"ש M-113, פומ"ה ונמ"ר הנדסי המצוידים במקלעים כבדים ואמצעים הנדסיים כגון רקטות ריצוף וצפע שריון

ציוד הלחימה (בנוסף לציוד ההנדסי) כולל ציוד חי"ר מלא המתבטא ברובי סער מסוג M4A1 קרבין, מקלעי נגב, מאג ובראונינג 0.5, רימוני יד, כוונות השלכה וכוונות קלעים, אמצעי חבלה והנדסה ואמצעי עזר, אמצעי חי"ר, תיקי לאו ומנשאים וכדומה.

חיילי הגדודים מוסמכים כרובאי 05-חה"ן וכפלס 05 אחרי טירונות בסיסית, שבסיומה הם זוכים לענוד את סיכת הפלס. אחרי האימון המתקדם הם מוסמכים כרובאי 07 וכפלס 06, וזוכים לחבוש את הכומתה הכסופה ולענוד את סיכת "לוחם ההנדסה". לאחר מכן ממשיכים הלוחמים לתעסוקה מבצעית של 4 חודשים, שבסיומה הם מסיימים את המסלול. אחריו הם ממשיכים את שירותם באחת מן הפלוגות הרובאיות או יוצאים לקורס מ"כים. מ"כים של הנדסה מוסמכים כפלס 08 ורובאי 08 ואילו קציני הנדסה מוסמכים כרובאי 12 ופלס 12.

הלוחמים בגדודים מחולקים למחלקות אורגניות בדומה לגדודי החי"ר, כאשר מחלקה כוללת מפקד מחלקה (מ"מ, דרגת סג"ם או סגן) סמל מחלקה (סמל ראשון) ומפקדי כיתות. בכל מחלקה קיימים לרוב תפקידים לכל לוחם. הפק"לים שקיימים בנוסף לפלס ורובאי הם: קלע סער, חובש קרבי, נגביסט, קשרים, שו״ביסטים, מרגמות, מטול רימונים M-203, נהגי רק"ם (נגמ"ש M113, פומ"ה או נמ"ר הנדסי) וכדומה. בעבר החיל הפעיל גם צלפים. כמו כן קיימים גם קורסים רבים כמו קורס מתשאלים, קורס קטלן (מפעיל עמדת קטלנית), קורס דרקוניסט (מפעיל עמדת דרקונית)  דרקונית (אמצעי לחימה), קורס מפעיל בארט, קורס מדריכי קרב מגע וקורסים שונים בתחום הלחימה במתקן אדם.

רשימת הגדודים
-------------

### גדודים סדירים

| תג | גדוד | מספר | פלוגות | כפוף לחטיבה | מורשת (באתר עמותת חה"ן) |
| --- | --- | --- | --- | --- | --- |
|  | **אסף** | 601 | אדיר, בז, גרזן, דקל, חתולי הרעם |  חטיבה 401 | גדוד 601 - אסף |
|  | **להב** | 603 | ארז, ברקן, גדעון, דוהר, ציפורני החתול |  חטיבה 7 | גדוד 603 - להב |
|  | **המח"ץ** | 605 | אשד, בזלת, געש, דולב, חתולי הפרא |  חטיבה 188 | גדוד 605 - המח"ץ |
|  | **היובל/הפיקוד** | 614 | חץ, נץ, שחף, חתולי הצוקים, פלס"מ נשר |  חטיבה 460 |  |

### גדודי מילואים

| תג | גדוד ומספר | כינוי | כפוף ל- | עוצבה |
| --- | --- | --- | --- | --- |
| תג גדוד 710 | גדוד 710 |  |  עוצבת ראם |  אוגדה 99 |
| תג גדחה"ן 7107 | גדוד 7107 | "רז" |  חטיבת הנח"ל |  עוצבת הפלדה |
|  | גדוד 7086 | "אלון" |  חטיבת גולני |  עוצבת געש |
| תג גדוד 8173 | גדוד 8173 | "הגליל" |  חטיבת עציוני |  עוצבת געש |
| תג 8170 | גדוד 8170 |  |  חטיבת גבעתי |  עוצבת הפלדה |
|  | גדוד 5280 |  |  חטיבת אלכסנדרוני |  עוצבת הגליל |
|  | גדוד 8219 | "פלסי האש" |  עוצבת חצי האש |  עוצבת האש |
|  | גדוד 7071 |  |  חטיבת קרייתי |  עוצבת המפץ |
|  | גדוד 271 |  |  חטיבת המחץ |  עוצבת סיני |
|  | גדוד 924 | חתולי המדבר |  חטיבת הראל |  עוצבת סיני |
|  | גדוד 9227 |  |  עוצבת יפתח |  עוצבת הבשן |
|  | גדוד 749 |  |  חטיבה 828 |  |
|  | גדוד 8011 |  |  |  |
| תג אגד הנדסי 490 | אגד הנדסי 490 | אגד הנדסי פיקוד הצפון |  פיקוד הצפון |  |

### גדודי צמ"ה פיקודיים

ראו גם: מערך הצמ"ה של חיל ההנדסה הקרבית.

| תג/סמל | גדוד | כינוי | כפוף ל- | פיקוד מרחבי |
| --- | --- | --- | --- | --- |
| סמל גדוד 7058 | גדוד צמ"ה 7058 | "מבקיעי המרכז" |  י"פ חה"ן 802 |  פיקוד המרכז |
| סמל גדוד 7064 | גדוד צמ"ה 7064 | "דובי הצפון" |  י"פ חה"ן 801 |  פיקוד הצפון |
| סמל גדוד 8163 | גדוד צמ"ה 8163 |  |  י"פ חה"ן 803 |  פיקוד הדרום |

גדוד 601 (אסף)
--------------

לוחמים, דחפור D9 משוריין ונמ"ר הנדסי של גדוד אסף בתרג"ד 2023
לוחמי גדוד אסף בתרג"ד 2023
נמ"ר הנדסי עם רקטות ריצוף, תאג"ד 2023.
רכבי נמ"ר הנדסי של הגדוד, תאג"ד 2023.
דחפורים של גדוד 601 באימון חטיבתי
**גדוד אסף (601)** הוא גדוד של חיל ההנדסה הקרבית המוכפף מבצעית לחטיבת השריון "עקבות הברזל" (חטיבה 401). הגדוד כולל פלוגות פלסים המפעילים נגמ"שי הנדסה כבדים מדגם נמ"ר הנדסי ופלוגת צמ"ה המפעילה דחפורי די-9 משוריינים, מחפרים ממוגנים, כלי צמ"ה ממוגנים אחרים ואמצעי גישור שונים. תפקיד הגדוד במלחמה הוא לפלס את הדרך לטנקי החטיבה דרך שדות מוקשים, תעלות נ"ט, סוללות עפר, זירות מטענים ועוד. כמו כן, הגדוד בונה עמדות ירי ועמדות מגנן לטנקים, וכן מחלץ טנקים וכלי רכב פגועים או תקועים בסיוע חיל החימוש.

גדוד 601 היה גדוד ההנדסה הראשון בצה"ל והוקם על בסיס פלוגות הנדסה מחטיבת גולני, חטיבת גבעתי וחטיבה 7 ב-1947. הפלוגות אוחדו לגדוד סדיר ב-1954. הגדוד עזר בסלילת "שביל הנחש" למצדה. בשנת 1956 הוקמה פלוגת הצמ"ה של הגדוד. הגדוד נטל חלק פעיל בכל מלחמות ישראל. בשנת 1956 זכה בצל"ש רמטכ"ל גדודי (הראשון בסוגו בצה"ל) על מבצע עמורה להרס התשתיות המצריות בחצי האי סיני. בשנים 1967–1969 פעל הגדוד בבניית ואחזקת ביצורי קו בר-לב תחת הפגזות מצריות כבדות. בזכות פעילות זאת זכה חיל ההנדסה בפרס ביטחון ישראל ב-1969. ב-1979–1980, בעקבות הסכם השלום בין ישראל למצרים והחזרת חצי האי סיני למצרים, היה הגדוד אחראי לפיצוץ מתקני מודיעין, בקרה אווירית ואחרים, כגון אום חשיבה ויב"א 511. בתקופה זו היה הגדוד תחת אוגדה 252 ותג היחידה שלו היה התג ששיך היום לגדוד 603. 

עם פינוי סיני עבר הגדוד לבקעת הירדן ובסיס הגדוד היה אז על גבעה שולטת מעל המושב גיתית. המג"ד אלי יצחקי הגה את השם "מחנה אסף" לאור הפסוק "לַמְנַצֵּחַ עַל הַגִּתִּית לְאָסָף" (תהלים פ"א, א'), וזה הפך להיות שמו של הגדוד.

בשנת 1982 נטל הגדוד תחת פיקודו של פיני דגן חלק חשוב במבצע שלום הגליל והגיע עד לביירות, שם טיהר רחוב ממולכד ועמוס מחבלים באמצעות ירי צפע שריון. ב-7 באוקטובר 2000 נחטפו 3 מחיילי הגדוד על ידי חזבאללה בחטיפת חיילי צה"ל בהר דב. בפרוץ מלחמת לבנון השנייה ב-2006 היה גדוד אסף בפיקודו של אמיר אולו כוח ההנדסה הראשון שנכנס ללבנון, וזאת על מנת לחשף מוצבי חזבאללה ולנקות זירות מטענים שהטמין חזבאללה על הגבול, חלקן כללו מטעני גחון של מאות ק"ג חומר נפץ. 

ב-2014, הגדוד לקח חלק במבצע צוק איתן, נלחם בגזרת בית חאנון תחת פיקוד חטיבת הנח"ל והשמיד 4 מנהרות טרור.

בתחילת המאה ה-21 הוכפף מפיקוד המרכז לחטיבה 401. בשנת 2012 הייתה פלוגת הצמ"ה של גדוד אסף, הראשונה לקלוט דחפורי די-9 חדשים עם מיגון משופר מדור רביעי. בשנת 2021 החל גדוד 601 בקליטת הנמ"ר ההנדסי, שיחליף את הפומ"ה.

במלחמת חרבות ברזל, הגדוד נלחם ברצועת עזה, פרץ צירים, פוצץ מבני טרור, איתר והשמיד פירי מנהרות, וחיסל מחבלים. לוחמי הגדוד לקחו חלק בכיבוש כיכר פלסטין בשכונת רימאל בעזה והשמדת תשתיות חמאס בכיכר ומסביב לה. דחפורי D9 משוריינים חישפו את הכיכר ואת הכבישים, ולוחמי ההנדסה פוצצו תשתיות ומבני חמאס. לאחר מכן הניפו את דגל ישראל במרכז הכיכר וב-7 בדצמבר 2023 הדליקו נר ראשון של חנוכה עם מפקד חטיבה 401.

### מפקדי גדוד 601

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 

| שם | תקופת כהונה | הערות |
| --- | --- | --- |
| אורי צייטלין |  |  |
| אליעזר פירון |  |  |
| נח גנץ |  |  |
| ראובן קולנשר |  |  |
| מיכאל רייצ'וק |  |  |
| דוד ברין |  |  |
| משה שהם |  |  |
| זאב לבנון |  |  |
| אורי געש |  | לימים סגן קצין הנדסה ראשי |
| טוביה לביא |  |  |
| אברהם כהן |  |  |
| משה פלד (חדד) | 1970–1973 | מפקד הנדסה בפיקוד צפון במלחמת יום הכיפורים |
| אביגדור אשל |  |  |
| אורי גלבוע |  |  |
| עומרי לולב |  |  |
| ארנון גולן |  |  |
| ישי דותן |  | בעל עיטור המופת, לימים קצין הנדסה ראשי |
| שלמה אהרונישקי |  | מפקד הגדוד במבצע ליטני, לימים מפכ"ל המשטרה ה-14 |
| אלי יצחקי | 1979–1981 |  |
| דני ביטון | 1981–1982 |  |
| פיני דגן | 1982– | מפקד הגדוד במלחמת לבנון הראשונה, לימים מפקד בית הספר להנדסה צבאית |
| דני שחף (אובלס) |  |  |
| ליאור ריסין | 1988–1990 |  |
| חיים אלמליח | 1990–1991 |  |
| יעקב יעקבי | 1991 |  |
| אברהם בן דוד | 1991–1993 | לימים קצין הנדסה ראשי |
| אהרון צברי | 1993–1994 |  |
| שמעון דניאל | 1994–1996 | לימים קצין הנדסה ראשי |
| יהודה קטורזה | 1996–1998 |  |
| בנימין שיק | 1998–2000 |  |
| יוסי רפאלוב | 2000–2001 | מפקד הגדוד בעת חטיפת חיילי צה"ל בהר דב, לימים מפקד יהל"ם |
| איתן דהן | 2001–2003 | לימים מבקר מערכת הביטחון |
| ירון בית-און | 2003–2005 | לימים מפקד חטיבת הבקעה ומפקד יהל"ם |
| אמיר אולו | 2005–2006 | מפקד הגדוד במלחמת לבנון השנייה, לימים מפקד יהל"ם |
| דביר פלג | 2006–2008 | מפקד הגדוד במלחמת לבנון השנייה |
| סהר אברג'יל | 2008–2010 | לימים מפקד יהל"ם |
| עידו מזרחי | 2010–2012 | לימים מפקד יהל"ם וקצין הנדסה ראשי |
| מנור ינאי | 2012–2014 | מפקד הגדוד במבצע צוק איתן, לימים מפקד יהל״ם וראש מטה פיקוד הדרום |
| זיו נמני | 2014–2016 | לימים מפקד בית הספר להנדסה צבאית |
| גלעד אברלינג'י | 2016–2018 | לימים מפקד גדוד דקל, נציג זרוע היבשה בTRADOC וראש מחלקת תורת חיל ההנדסה במפקדת קצין הנדסה ראשי |
| מעוז סלומון | 2018–2020 | לימים סגן מפקד חטיבה 7, מהנ״פ צפון ומפקד בהל״צ |
| אבשלום דדון | 2020–2022 | לימים מהנ"פ דרום |
| שמעון עורקבי | 2022–היום | מפקד הגדוד במלחמת חרבות ברזל |

גדוד 603 (להב)
--------------

דחפורי D9 משוריינים של צמ"ה 603 ("ציפורני החתול"), פלוגת הצמ"ה של גדוד 603.
**גדוד להב (603)** הוא גדוד של חיל ההנדסה הקרבית המוכפף מבצעית לחטיבה 7. הגדוד כולל פלוגות פלסים המפעילים נגמ"שי הנדסה כבדים מדגם נמ"ר הנדסי, ופלוגת צמ"ה ("ציפורני החתול") המפעילה דחפורי D9 משוריינים, מחפרים ממוגנים, כלי צמ"ה ממוגנים אחרים (כגון שופלים וטאטרה-דרילר) ואמצעי גישור שונים. תפקיד הגדוד במלחמה הוא לפלס את הדרך לטנקי החטיבה דרך שדות מוקשים, תעלות נ"ט, סוללות עפר, זירות מטענים ועוד. כמו כן, הגדוד בונה עמדות ירי ועמדות מגנן לטנקים, וכן מחלץ טנקים וכלי רכב פגועים או תקועים בסיוע חיל החימוש.

גדוד להב הוקם ב-1993 על-מנת לסייע בהחזקת רצועת הביטחון בדרום לבנון. קדם לגדוד זה גדחה"ן מילואים בשם זה שפעל בפיקוד הדרום עקב מחסור בכוחות הנדסה באזור זה. במהלך האינתיפאדה השנייה לחם הגדוד ביהודה ושומרון (עד מבצע חומת מגן) ולאחר מכן תפס קו ברצועת עזה. תחת פיקודו של סא"ל אילן סבג (לימים קצין ההנדסה הראשי) בשנים 2003–2005 הצטיין הגדוד בלחימה בטרור בגזרת עזה. סבג החליט להשתמש במחלקת הסיור (מחס"ר, בפיקודו של סגן אדם קימה) לפעילות התקפית נגד המחבלים ולא רק לביטחון שוטף. לוחמי המחס"ר התאמנו למשימה זאת, בין השאר בצליפה ביום ובלילה, ופיתחו טקטיקות ללוחמה זעירה ומארבים. האימונים נשאו פרי ובתקופה זו חיסלה המחס"ר עשרות מחבלים (לפי ההערכות: למעלה מ-70), רבים מהם על ידי צלפי היחידה במארבים ובאמצעות טקטיקות שפיתחה, וזאת ללא נפגעים למחס"ר. על הישג זה זכתה המחס"ר בצל"ש אלוף פיקוד הדרום. תחת פיקודו הגביר הגדוד את השימוש בדחפורי D9 משוריינים לפתיחת צירים בעקבות השימוש הרב במטעני גחון שהצליחו להשמיד 4 טנקים ישראליים. על כך אמר

> 
> במלחמה הקשה מול מטעני הצד ברצועה בא לידי ביטוי ה־'די-9', אותו דחפור ענק שפותר כל בעיה בשדה, 'מלך' הקרב, ללא ספק. בעזה המפלצת הזו פשוט רמסה את הקרקע ואת כל מה שניצב מולה. החיילים שהפעילו את הדחפורים האלה עשו עבודה מקצועית, הם דרסו כל בית חשוד שבו התבצרו מחבלים והצילו חיים של הרבה חיילים. כי הייתה לנו בעיה קשה עם מטעני הגחון, שטנקים ונגמ"שים עלו עליהם. מכיוון שהגחון לא ממוגן כמו שאר כלי הרכב היו לא פעם נפגעים רבים, עד שהגיעו ה'די-9' ופשוט הורידו כף פלדה לקרקע ונסעו כשהם מגרדים את האדמה ומפוצצים כל מטען שהיה בדרך ושהיה מיועד לפוצץ טנק או נגמ"ש. ראיתי לא מעט כפות כאלו עפות באוויר עם פיצוץ מטעני הצד.
> 
> 
> 
> — אל"מ אילן סבג, מפקד בית הספר להנדסה צבאית ולימים קצין הנדסה ראשי, 2013
> 

בנוסף, סייעו כוחות הגדוד למיגון הכוחות בגזרה ועסקו בבניית ביצורים לכוחות צה"ל וההתנחלויות ברצועה.

סא"ל אביב אמיר, מפקד הגדוד מ-2021
הגדוד השתתף גם במלחמת לבנון השנייה ושם פרץ צירים והשמיד תשתיות חזבאללה. הגדוד השתתף במבצע עופרת יצוקה ומבצע צוק איתן ברצועת עזה. במבצע צוק איתן (קיץ 2014) זכו שלושה מלוחמי הגדוד לצל"ש על לחימתם. ב-2017, בעת שהגדוד תפס קו באיו"ש, הוא הגדיל באופן ניכר את כמות תפיסת האמל"ח שהחביאו מחבלים פלסטינים באמצעות שימוש מאולתר במגלה מוקשים.

בתחילת המאה ה-21 הוכפף מפיקוד הדרום לחטיבה 7. ב-2016 היה הגדחה"ן הראשון שהצטייד בנמ"ר ההנדסי, רכב הנדסה קרבית על בסיס נגמ"ש מרכבה. ב-2018 נכלל הגדוד במסגרת צק"ח גדעון הניסיוני ביחד עם חטיבה 7 וחטיבת גולני. ב-2022 החל בקליטת הפנדה - דחפור D9T רובוטי נשלט מרחוק.

הגדוד לקח חלק גם במבצע שובר גלים ובלחימה בטרור ביהודה ושומרון. ב-25 ביולי שלושה מחבלים משכם פתחו בירי לעבר כוח לוחמים מהגדוד בשכונת השומרונים שבהר גריזים, שהשיבו אש והרגו את המחבלים ללא נפגעים. ב-29 באוגוסט 2023 איתרו לוחמי הגדוד אמל"ח רב שהוסתר בגן ילדים פלסטיני בעיירה דיר סאמת בנפת חברון. גם כן בסוף אוגוסט הגדוד חיסל מחבל אשר ניסע לדרוס חיילים בעמדה של צה"ל בנמצא בצומת 200 שנמצאת מתחת ליישוב בית חגי.

במלחמת חרבות ברזל, השתתף הגדוד בתמרון הקרקעי ברצועת עזה כחלק מצק"ח גדעון ת"פ חטיבה 7. ב-16 בנובמבר 2023 פורסם כי לוחמים של גדוד 603 איתרו בסמוך לבית החולים שיפא את גופת אחת החטופות, יהודית וייס, שנחטפה מבארי ב-7 באוקטובר. למחרת איתר הגדוד את גופתה של החטופה נועה מרציאנו במבנה בסמוך לבית החולים שיפא.

### מפקדי גדוד 603

| שם | תקופת כהונה | הערות |
| --- | --- | --- |
| מרסל אביב | 1993–1995 | לימים מפקד חטיבת עציון |
| חובב צברי | 1995–1997 | לימים מפקד מחוז צפון בפיקוד העורף |
| איתן יצחק | 1997–1999 |  |
| ישי עפרוני | 1999–2000 | לימים סגן מפקד חטיבה 300 |
| יובל מור | 2000–2002 | לימים מפקד בית הספר להנדסה |
| אילן סבג | 2002–2004 | לימים קצין הנדסה ראשי |
| ארי חוזה | 2004–2006 |  |
| מני אחיטוב | 2006 |  |
| ערן פאוקר | 2006–2008 | מפקד הגדוד במלחמת לבנון השנייה |
| ערן קריסי | 2008–2010 |  |
| שחר בק | 2010–2012 | לימים מפקד יהל"ם |
| צחי ארואטי | 2012–2013 |  |
| רועי זילברברג | 2013–2015 | מפקד הגדוד במבצע צוק איתן, לימים ראש מחלקת תורה ואימונים של חיל ההנדסה |
| מקס נודלמן | 2015–2017 | לימים קצין הנדסה של פיקוד המרכז |
| עידו ג'ורנו | 2017–2019 |  |
| אורי רון | 2019–2021 | תחת פיקודו זכה הגדוד בפרס "כוכב הצפון" |
| אביב אמיר | יולי 2021 – יוני 2023 | תחץ פיקודו זכה הגדוד בפרס הרמטכ״ל ליחידות מצטיינות, אות מבצעי של הרמטכ״ל והצטיינות פיקודית ב״שובר גלים״. לימים מפקד חטיבת הבקעה |
| גלעד מילס | יוני 2023 - היום | מפקד הגדוד במלחמת חרבות ברזל |

גדוד 605 (המח"ץ)
----------------

סמל גדוד המח"ץסמל גדוד המח"ץ
דחפור D9 משוריין ומחפר ממוגן של גדוד 605 מפנים שדות מוקשים בבקעת הירדן, 2021
דחפור D9 משוריין ומחפר ממוגן של גדוד 605 מפנים שדות מוקשים בבקעת הירדן, 2021
**גדוד המח"ץ (605)** (ראשי תיבות של "**ה**בקעה, **מ**יקוש, **ח**בלה, **צ**ליחה") הוא גדוד של חיל ההנדסה הקרבית הכפוף מבצעית לחטיבה 188. הגדוד מפעיל פלוגות פלסים שלהן נגמ"שי הנדסה כבדים מדגמי פומ"ה ופלוגת הצמ"ה "חתולי הפרא" המפעילה דחפורי D9 משוריינים, מחפרים ממוגנים, אמצעי גישור וכלי צמ"ה ממוגנים אחרים. תפקיד הגדוד במלחמה הוא לפרוץ את הדרך לכוחות השריון והחי"ר, לפלס דרך תעלות ושדות מוקשים, לנקות זירות מטענים, לחלץ כלים פגועים ולהכשיר עמדות ירי וסוללות מגן לטנקים ולרק"ם.

הגדוד הוקם אחרי מלחמת יום הכיפורים על בסיס גדוד צליחה במילואים שהוקם ב-1967 ונקרא גם הוא "גדוד 605". הגדוד הכשיר את גדודי הצליחה במילואים 630 ו-634 והשתתף בפעולת כראמה. הגדוד לקח חלק במבצע אבירי לב לצליחת תעלת סואץ. ב-1977 הוצב תחת פיקוד הצפון וב-1978 הפך לגדוד הנדסה משוריין. הגדוד לקח חלק במבצע ליטני ובמלחמת לבנון הראשונה. בשנת 2002 זכה הגדוד בצל"ש הרמטכ"ל גדודי על לחימתו בטרור במהלך אירועי גאות ושפל, בהם פגע הגדוד בעשרות מחבלים וסייע במאמצי ההתבצרות והמיגון ביהודה ושומרון, ולחימתו במבצע חומת מגן. 

ב-2006 השתתף הגדוד תחת פיקודו של אושרי לוגסי במלחמת לבנון השנייה ועסק בפריצת צירים, חילוץ כוחות פגועים ואף לחם ככוח חיל רגלים בשטח פתוח ובכיבוש כפרים בדרום לבנון בהם התבצר חזבאללה. הגדוד פרץ תוך לילה אחד ציר הכרחי באורך 16 ק"מ לכפר ע'נדוריה והשתתף בקרב בוואדי סלוקי בו נפגעו טנקים רבים מטילי נ"ט. הגדוד פרץ צירי עומק והשתתף בחילוץ הנפגעים והכלים שניזוקו, ובמהלך הלחימה נהרגו 2 לוחמי צמ"ה של הגדוד מטיל נ"ט שפגע בדחפור בו נסעו. הגדוד השתתף ונלחם במבצע עופרת יצוקה ומבצע צוק איתן ברצועת עזה נגד ארגון הטרור חמאס, בהם פעל כחלק מצוות קרב משולב חטיבתי (צק"ח).

בתחילת המאה ה-21 הוכפף מפיקוד הצפון לחטיבה 188. 

### מפקדי גדוד 605

| שם | תקופת כהונה | הערות |
| --- | --- | --- |
| אבי זהר | 1967–1970 | מפקד הגדוד הראשון |
| יגאל וולק | 1970–1971 |  |
| מרדכי הוד | 1971–1972 |  |
| משה לשם | 1972–1974 | מפקד הגדוד במלחמת יום הכיפורים |
| דביר (דויטש) דוד | 1974–1975 |  |
| יעקב שבתאי | 1975–1977 |  |
| חיים קול | 1977 |  |
| אריה שדה | 1977–1978 |  |
| גדעון גולני | 1978–1979 |  |
| איזי ענבר | 1979–1980 |  |
| מיכה גילדור | 1980–1981 |  |
| איתן לידור | 1981–1983 | מפקד הגדוד במלחמת לבנון הראשונה, לימים קהנ"ר |
| אלי טולדנו | 1983–1984 | לימים קהנ"ר |
| אבי דוד | 1984–1985 |  |
| קובי שמעון | 1985–1987 |  |
| גיורא סגל | 1987–1989 |  |
| שוקי שרון | 1989–1991 |  |
| מוקי גרוסברג | 1991–1993 |  |
| אלי פרץ | 1993–1994 |  |
| אפי כהן | 1994–1996 |  |
| משה שלי | 1996–1998 | לימים קהנ"ר |
| מוטי אלמוז | 1998–2000 | לימים אלוף, דובר צה"ל וראש אגף כוח אדם |
| יוסי מורלי | 2000–2002 | מפקד הגדוד באינתיפאדה השנייה, לימים קהנ"ר |
| אמיר אביבי | 2002–2004 | מפקד הגדוד באינתיפאדה השנייה, לימים ראש לשכת הרמטכ״ל, משה יעלון ומייסד הביטחוניסטים |
| אושרי לוגסי | 2004–2006 | מפקד הגדוד במלחמת לבנון השנייה, לימים קהנ"ר |
| דייוויד סולומון | 2006–2009 |  |
| זכי יפת | 2009–2011 |  |
| יואב טורחנסקי | 2011–2013 | לימים מפקד יהל"ם קצין הנדסה פיקוד הדרום ומפקד בהל״צ |
| רועי נהרי | 2013–2015 |  |
| יובל משה | 2015–2017 |  |
| אדיר ריינס | 2017–2019 | כיום מפקד ההנדסה של פיקוד מרכז |
| עומרי טלר | 2019–2021 | לימים מונה לקצין ההנדסה של פיקוד צפון |
| אור תובל | 2021–2023 |  |
| יחיאב אמסלם | 2023-היום | מפקד הגדוד הנוכחי
נפצע במלחמת חרבות ברזל בגזרה הצפונית, אך לאחר תקופה קצרה, שב להילחם בעזה. |

גדוד 614 (גדוד הפיקוד)
----------------------

גדוד 614גדוד 614
**גדוד 614**, שנקרא בעבר **גדוד היובל** וכיום מכונה **גדוד הפיקוד**, הוא גדוד הנדסה הקרבית המורכב מסגל הפיקוד וחניכי ההכשרות המתקדמות בבית הספר להנדסה צבאית (בהל"ץ, בה"ד 14). בשגרה הגדוד עוסק בהכשרת לוחמי חיל ההנדסה הקרבית ומדי פעם בפעילות מבצעית, אך בחירום הגדוד מגויס לקרב והופך לגדוד לוחם שכולל 5 פלוגות מבצעיות: 4 פלוגות פלסים ופלוגת צמ"ה.

הגדוד הוקם ב־1998 ונקרא גדוד "**היובל**" על שם חגיגות היובל למדינת ישראל. הגדוד משמש כעתודה מבצעית ומדי פעם יוצאים לוחמיו לבצע פעולות בט"ש ומסייעים לכוחות בשטח. כמו כן, משמש הגדוד כעתודה הנדסית בעת מלחמה ושעת חירום. כוחות מגדוד זה פוצצו את בנייני התאומים בצומת נצרים במהלך האינתיפאדה השנייה. בשנת 2010 אוחדו פלוגות קורסי מפקדי הכיתות וקורס הקצינים של חיל ההנדסה הקרבית תחת גדוד אחד ושמו שונה לגדוד הפיקוד וב־2014 לחמו במבצע צוק איתן. ב-2023 עבר הגדוד שדרוג במעמדו והוכרז כ"גדוד לוחם" מן המניין, ולא רק במצבי חירום.

גדוד 614 לוקח חלק בלחימה ברצועת עזה במלחמת חרבות ברזל תחת פיקוד חטיבה 460.

הגדוד מורכב מהפלוגות הבאות:

* פלוגת עיטם (קורס מ"כים)
* פלוגת נץ (קורס מפקדים)
* פלוגת שחף (קורס מפקדים)
* פלוגת ח"ץ (ההשלמה החיילית של קורס הקצינים בחיל ההנדסה).

בשעת חירום מצטרפת אליהם פלוגת "חתולי הצוקים", שבשגרה משמשת את מדור הצמ"ה בבהל"ץ. 

### מפקדי גדוד 614

| שם | תקופת כהונה | הערות |
| --- | --- | --- |
| ניר לוי | 2001–2002 | המג"ד האופרטיבי הראשון |
| ערן פאוקר | 2002–2004 |  |
| מני אחיטוב | 2004–2006 |  |
| משה מור | 2006–2008 |  |
| זכריה יפת | 2008–2009 | מבצע עופרת יצוקה |
| עידו מזרחי | 2009–2010 | לימים קצין הנדסה ראשי |
| ערן כריסי | 2010–2012 |  |
| דייוויד סולומון | 2012–2014 | מבצע צוק איתן |
| אופיר בן דוד | 2014–2016 |  |
| היתאם חוסייסי | 2016–2018 | לימים קצין אג"ם של הגיס הצפוני |
| מתן לבו | 2018–2020 |  |
| רן מור | 2020–2022 |  |
| אדונירם שרעבי | 2022- היום | מפקד הגדוד הבמלחמת חרבות ברזל |

גדוד הנדסה 710
--------------

סמל גדוד ההנדסה 710סמל גדוד ההנדסה 710
**גדחה"ן 710** הוא גדוד הנדסה קרבית במילואים. הגדוד כולל מספר פלוגות פלסים ופלוגת צמ"ה המפעילה דחפורים משוריינים.

נשיא המדינה שמעון פרס מעניק למג"ד 710 יונתן גולדפוס, את תעודת ההצטיינות לשנת 2013
הגדוד הוקם ב-1974 מיד לאחר מלחמת יום הכיפורים והחל את דרכו כגדחה"ן האוגדתי של אוגדה 880 - עוצבת עידן. הגדוד ביצע פעילות מבצעית ומשימות הנדסיות רבות, השתתף בכל הגזרות במאמץ הבט"ש, בין היתר באירועים הבולטים הבאים:

* בשנת 1998, ביום הנכבה, שהפך ליום קרב בצומת איו"ש בחטיבת בנימין (המח"ט הגזרתי היה גל הירש).
* האינתיפאדה השנייה: הירי על שכונת גילה ב-2001, והשיא היה ב-2002 בו הגדוד שהה בתעסוקה מורכבת באזור קלנדיה/עוטף ירושלים בעת השתוללות הטרור ובשיא פיגועי המחסומים. חוליית טרור תקפה את מחסום "ואדי חרמיה" שאויש על ידי פלחה"ן חטיבתי. 6 מחייליו ועוד מספר חיילים ואזרחים נהרגו. מיד עם תום התעסוקה השתחרר הגדוד לביתו ושבוע מאוחר יותר אירע הפיגוע במלון פארק בליל הסדר. הגדוד גויס מיד בצו 8 למבצע חומת מגן והוביל את כיבוש העיר ג'נין. פלוגת הצמ"ה, שהפעילה דחפורי D9 משוריינים, הייתה חוד החנית של כוחות צה"ל במחנה הפליטים ג'נין וקיבלה צל"ש על פעילותה.
* ב-2011 תפס הגדוד את קו הגבול עם מצרים בגזרה שספגה אך מספר ימים קודם לכן פיגוע בכביש 12 בדרך לאילת. הגדוד היה שותף למאמץ ייצוב הקו באותו הזמן.
* ב-2012, במבצע עמוד ענן, התגייס הגדוד בצו 8 והחל להיערך בשיתוף פעולה עם עוצבת החי"ר אליה צוות לפריצת דרכי הכניסה לרצועת עזה ולביצוע המשימות המבצעיות המתוכננות. הפסקת האש שהוכרזה לאחר כשבוע גדעה את התוכניות המבצעיות והגדוד שב למחנה הקבע והשתחרר.
* ב-2013 זכה גדוד 710 לתעודת הוקרה מיוחדת מנשיא המדינה כיחידת מילואים מצטיינת בצה"ל והישגיו ותרומתו לחיזוק ביטחון המדינה.
* ב-2014, במבצע צוק איתן ברצועת עזה, לחם הגדוד תחת פיקוד חטיבת גולני בגזרת שג'אעייה והשתתף בקרב שג'אעייה בו סייע גם לחילוץ החיילים הפצועים והכלים הפגועים. דחפורי ה-D9 המשוריינים של הגדוד הובילו את הלחימה, מוטטו מספר פירי מנהרות טרור על המחבלים שארבו בפנים וחיסלו אותם. בנוסף, הם חילצו כלים פגועים. הגדוד איבד לוחם אחד.

ב-2020 הוכפף הגדוד לעוצבת השרון (חטיבה 5) וב-2022 הוכפף לעוצבת ראם באוגדה 99.

גדוד הנדסה 7107
---------------

גדוד 7107גדוד 7107
**גדחה"ן 7107 רז** הוא גדוד הנדסה קרבית במילואים. כיום הוא כפוף לחטיבת הנח"ל. 

בשנת 2023 זכה בתעודת הצטיינות מנשיא המדינה. בנימוקים לזכייה נכתב: "גדוד הנדסה של חטיבת הנח"ל, בעל עבר מבצעי עשיר. הגדוד נטל חלק בכל מלחמות ומערכות ישראל מהקמתו ועד היום כאשר הוא מתאפיין במקצועיות, יוזמה ויצירתיות של אנשי מילואים חדורי שליחות ומחויבות. השנה חוגג הגדוד 50 שנה להיווסדו. הלב הפועם של הגדוד הוא אנשיו, הפועלים במצוינות, מסירות ומחויבות יוצאת דופן".

גדוד הנדסה 7086
---------------

**גדחה"ן 7086 אלון** הוא גדוד הנדסה קרבית במילואים. בחודש אוגוסט 2020 קלטה חטיבת גולני את הגדוד, הכולל 6 פלוגות ופלוגת סיור. הגדוד קיבל את השם גדחה"ן אלון על השם הגדוד הראשון של חטיבת גולני במלחמת העצמאות.

במלחמת חרבות ברזל ב-2023 הגדוד פרץ צירים בצפון-מרכז הרצועה (נפת עזה) וסייע בהשמדת תשתיות מחבלים. בין היתר היה הכוח הראשון להגיע ל"כביש החוף" (Al Rashid) ונכנס לשכונת שיח' עג'לין ובכך פתח בפני צה"ל את האפשרות והביטחון להמשך התמרון. בהמשך לקח חלק משמעותי בפריצת הצירים וכיתור בית החולים שיפא עד כניסת כוחות מיוחדים של צה"ל, השמיד תשתיות טרור ופרץ צירים קריטיים בשכונת זייתון.[דרוש מקור]

### מפקדי גדוד 7086

| שם | תקופת כהונה | הערות |
| --- | --- | --- |
| שחף אלחיאני | 2020–2021 |  |
| שי טובול | 2021–היום | מפקד הגדוד במלחמת חרבות ברזל |

גדוד הנדסה 8170
---------------

תג גדוד 8170תג גדוד 8170
**גדחה"ן 8170** הוא גדוד הנדסה קרבית במילואים. במרץ 2014 עבר הגדוד מחטיבה 27 שנסגרה, והוכפף לחטיבת גבעתי.

הגדוד השתתף תחת פיקוד החטיבה במבצע צוק איתן. בנוסף, גדוד 8170 לחם תחת פיקוד צק"ח חטיבה 401 בגזרת בית חאנון, ולצד סיוע הנדסי לחם גם ככוח חיל רגלים. הגדוד העביר לטובת צוות הקרב של חטיבה 261 את פלוגה א', ובמקומה קיבל פלוגת פומ"ות מגדוד 601. 

ב-2018 זכה הגדוד בפרס הרמטכ"ל ליחידות מילואים מצטיינות.

**מפקדי הגדוד**: אודי אלבז, מני בראונשטיין, אמיר זרגרי.

גדוד הנדסה 8173
---------------

תג גדוד 8173תג גדוד 8173
**גדחה"ן 8173 "הגליל"** הוא גדוד הנדסה קרבית במילואים, הכפוף לחטיבת עציוני.

הגדוד הוקם כ**גדוד 641** בחורף 1971, כגדוד ההנדסה של אוגדה 36, במסגרת מימוש לקחי מלחמת ששת הימים – הקמת גדודי הנדסה לאוגדות. במלחמת יום הכיפורים לחם הגדוד ברמת הגולן. ב-10 באוקטובר 1973 הצטרף ללחימה והשתתף בכיבוש המובלעת הסורית, פתח צירים ופינה מוקשים. לאחר סיום הפריצה אבטח הגדוד את מפקדת האוגדה וחניוני הטנקים. פלוגת הצמ"ה הקימה עמדות לטנקים, חילצה טנקים פגועים ופרצה צירים חדשים. כוח של הגדוד, שכלל כלי צמ"ה וטנקי-דחפור סייע לחטיבת גולני בכיבוש מוצב החרמון. בתום הלחימה, הגדוד ביצע עבודות הנדסיות לביצור הכוחות וסייע בהקמת מוצבים ומיקוש הגנתי בצירי פריצה אפשריים של האויב.

לאחר מלחמת יום הכיפורים הוחלף מספרו של הגדוד למספרו הנוכחי – "גדוד 8173".

במבצע ליטאני ב-1978 הגדוד פרץ צירים בדרום לבנון ובתום המבצע סייע בהשמדת תשתיות מחבלים שנותרו בשטח. במבצע שלום הגליל ב-1982 ובמערכה ברצועת הביטחון הגדוד פרץ צירים, ניקוי זירות מטענים ובניית ביצורים ומיגון הכוחות.

בסוף שנות ה-80 של המאה ה-20 עבר הגדוד לעוצבת הגליל, בשנת 2005 הוכפף לחטיבת שריון 847 ובשנת 2014 לחטיבת שריון 8 (חטיבת "הזקן"). בשנות ה-20 של המאה ה-21 הוכפף לחטיבת עציוני.

במלחמת לבנון השנייה ב-2006 הגדוד גויס ופעל תחת פיקוד אוגדה 91. הגדוד פתח מעברים בגדר גבול ישראל-לבנון, פריצת צירים (בהם ציר פינקל בגזרה המרכזית) ועסק בהשמדת תשתיות אויב. במבצע עמוד ענן ומבצע צוק איתן הגדוד החליף גדודי הנדסה סדירים בשמירה על גבול הצפון. ב-2023 שתי פלוגות של הגדוד נלחמו בתמרון הקרקעי ברצועת עזה במלחמת חרבות ברזל ושאר הפלוגות מבצעות פעילות הנדסית בגזרת הצפון. ב-2023 פיקדו על הגדוד סא״ל משה אשכנזי.

גדוד הנדסה 5280
---------------

**גדחה"ן 5280** הוא גדוד הנדסה קרבית במילואים שכפוף לחטיבת אלכסנדרוני בעוצבת הגליל.

ב-2022 זכה הגדוד בתעודת הצטיינות מטעם נשיא מדינת ישראל.

גדוד ציוד מכני הנדסי פיקוד המרכז
--------------------------------

סמל גדוד 7058סמל גדוד 7058
**גדוד ציוד מכני הנדסי פיקוד המרכז** או **גדוד צמ"ה 7058**, שמכונה "**מבקיעי המרכז**", הוא גדוד צמ"ה במילואים שפועל תחת פיקוד המרכז וכפוף לי"פ חה"ן 802. הגדוד מפעיל ציוד מכני הנדסי ממוגן ולא ממוגן, הכולל דחפורי D9 משוריינים, מחפרים ממוגנים, מקדחי-בורות וכלים נוספים לבנייה ועבודות עפר.

הגדוד נלחם במבצע חומת מגן ב-2002 וסייע ללוחמה בשטח בנוי באמצעות הדחפורים המשוריינים שפרצו צירים, השמידו מטעני חבלה פלסטיניים והרסו בתים ששימשו לטרור במהלך הלחימה. לוחמי הגדוד השתתפו גם בבניית גדר ההפרדה. 

הגדוד התנדב לסייע במבצע צוק איתן (2014) במאמץ ההנדסי נגד מנהרות הטרור של רצועת עזה, חשף והשמיד מנהרות רבות. על כך זכה לצל"ש הרמטכ"ל. בדברי ההסבר לצל"ש נכתב: "מפקדי הגדוד ולוחמיו למדו את פרטי האתגר המבצעי, הכשירו את צוותי העבודה והפעילו ציוד צבאי וציוד אזרחי שאין בו כל אמצעי מיגון. לוחמי הגדוד נטלו חלק בעשרות משימות, שבהן חשפו מנהרות טרור ולא אחת היו נתונים תחת אש המחבלים. תרומת הגדוד להסרת איום מנהרות הטרור מעל תושבי מדינת ישראל ומעל חיילי צה"ל הייתה רבה ומשמעותית לאין שיעור מגודל היחידה." רס"ם חיים תמם, לוחם צמ"ה ותיק בגדוד שנפצע במהלך פעילות לחשיפת מנהרות, קיבל אות הערכה מטעם הרמטכ"ל.

ב-2022 לקח הגדוד חלק ב"מבצע לוט" - בניית מכשול קו התפר כחלק ממבצע שובר גלים - ועל כך קיבל אות הערכה מבצעי מטעם הרמטכ"ל.

גדוד ציוד מכני הנדסי פיקוד הצפון
--------------------------------

סמל גדוד 7058סמל גדוד 7058
**גדוד ציוד מכני הנדסי פיקוד הצפון** או **גדוד צמ"ה 7064**, שמכונה "**דובי הצפון**", הוא גדוד צמ"ה במילואים שפועל תחת פיקוד הצפון וכפוף לי"פ חה"ן 801. הגדוד מפעיל ציוד מכני הנדסי ממוגן ולא ממוגן, הכולל דחפורי D9 משוריינים, מחפרים ממוגנים, שופלים, מקדחי-בורות וכלים נוספים לבנייה ועבודות עפר.

במלחמת חרבות ברזל גויס הגדוד בצו 8 לחזית הצפונית והחל בעבודות הנדסיות בגבול ישראל–לבנון ובניית ביצורים על מנת להגן על הכוחות והיישובים מפני תקיפות חזבאללה. כמו כן, עסק הגדוד בפריצת צירי תנועה בגזרה וחילוץ כלי רכב פגועים או תקולים.
בנוסף לכך הגדוד הגיע גם לעזה להלחם בדרום הרצועה .

גדוד ציוד מכני הנדסי פיקוד הדרום
--------------------------------

סמל גדוד 8163סמל גדוד 8163
**גדוד ציוד מכני הנדסי פיקוד הדרום** או **גדוד צמ"ה 8163**, הוא גדוד צמ"ה במילואים שפועל תחת פיקוד הדרום וכפוף לי"פ חה"ן 803. הגדוד מפעיל ציוד מכני הנדסי ממוגן ולא ממוגן, הכולל דחפורי D9 משוריינים, מחפרים ממוגנים, מקדחי-בורות, משאיות עפר וכלים נוספים לבנייה ועבודות עפר.

במלחמת יום הכיפורים השתתף הגדוד בלחימה בחצי האי סיני. בסיום מבצע אבירי לב, הוטל על הגדוד לבנות **גשר יבשתי קבוע** על תעלת סואץ על מנת למנוע מצבא מצרים להפציץ את גשרי הסער שהקים חיל ההנדסה וללכוד את הכוחות שצלחו לגדה המערבית של התעלה ללא אספקה וללא חיבור לכוח העיקרי של צה"ל בסיני. הגדוד נקרא אז גדוד הצמ"ה 572 (מילואים), ומפקדו היה סא"ל טוביה לביא. הגדוד שהשתמש אך ורק בכלי צמ"ה, רכב, וציוד אזרחיים, שגויסו בתחילת המלחמה, היה מורכב רובו ככולו מאנשי מקצוע מנוסים בתחום ההנדסה והתשתיות: המפקדים היו מהנדסי דרכים ובניין, וקבלני עבודות עפר ותשתיות, והמפעילים היו אנשי עבודות עפר ותיקים, מפעילי כלים כבדים במכרות הפוספטים והנחושת, ובמפעלי ים המלח שבנגב. הגשר הוקם תוך שישה שבועות וממדיו היו מרשימים: אורכו 185 מטר, רוחבו 22 מטר וגובהו מעל פני המים 2 מטר. עם נסיגת ישראל מאזור תעלת סואץ לאחר חתימת הסכם הפרדת הכוחות בין ישראל למצרים, הועבר הגשר בשלמותו לידי המצרים. במסגרת עבודות הכשרת התעלה לחידוש השיט, פורק הגשר.

הגדוד השתתף בלחימה ברצועת עזה, לרבות במהלך האינתיפאדה השנייה, מבצע עופרת יצוקה ומבצע צוק איתן. ב-2005 קיבל אות הצטיינות מטעם נשיא מדינת ישראל.

קישורים חיצוניים
----------------

ויקישיתוף מדיה וקבצים בנושא **גדודי חיל ההנדסה הקרבית** בוויקישיתוף
גדוד 601
* אבן מספר 10: גדוד אסף 601, באתר עמותת חיל ההנדסה הקרבית
* גדוד אסף 601, באתר עמותת חיל ההנדסה הקרבית
* גדוד אסף, באתר יד לשריון
* סרטון צמ"ה 601, ביוטיוב
* ב-601 הופכים את ההפתעה - לנוקאאוט, באתר צה"ל, 17 בינואר 2023
* כיכר פלסטין בידי צה"ל: תיעוד מהמקום שבעבר היה סמל חמאס, סרטון בערוץ "כאן חדשות", באתר יוטיוב (אורך: 10:40), 9 בדצמבר 2023
* כאן כדי להישאר: ברוך ידיד עם לוחמי גדוד 601 במבצע הנדסי לסלילת כביש חוצה עזה, סרטון בערוץ "עכשיו 14", באתר יוטיוב (אורך: 05:30), 17 בפברואר 2024
* אמיר בוחבוט‏, מפקד גדוד ההנדסה מסכם חצי שנת לחימה עם העיניים קדימה: "יצרנו תנאים להמשך התמרון דרומה" - וואלה חדשות, באתר וואלה!‏, 16 באפריל 2024

גדוד 603
* אבן מספר 20: גדוד הנדסה להב - 603, באתר עמותת חיל ההנדסה הקרבית
* שמואל אלגוזי,  הצגת מגוון היכולות של גדוד 603 של חיל ההנדסה הקרבי, סרטון בערוץ "Samuel Elgozi", באתר יוטיוב (אורך: 03:41)
* נטע צ'חנובסקי, אתר צה"ל, הכינו את אטמי האוזניים: הצצה ליכולות גדוד "להב", באתר צה"ל (דרך ארכיון האינטרנט), 10 בדצמבר 2015

גדוד 605
* אבן מספר 13: גדוד הנדסה 605, באתר עמותת חיל ההנדסה הקרבית
* הם יצאו לאיתור עם טיפ - וחזרו עם כדורי צלפים, עצור ו-15,000 ש"ח במזומן, באתר צה"ל, 5 בינואר 2023
* הצצה מקרוב למובלעת: מצד אחד פעילי חיזבאללה, וממול - לוחמי צה"ל, סרטון בערוץ "כאן חדשות", באתר יוטיוב (אורך: 05:15), 11 בספטמבר 2023

גדוד 710
* גדוד 710 באתר חטיבה 130 ("הבזקה"), ב-Wix

גדוד 7107
* מג"ד 7107 במכתב לחיילים והמפקדים לקראת אימון גדודי, באתר צה"ל, 16 ביוני 2021

גדוד 8173
* גדוד 641 / גדוד 8173 באתר עמותת חיל ההנדסה הקרבית
* חנן גרינווד, מעל הקרקע ובעיקר מתחתיה: מחלקת הסיור של גדוד ההנדסה 8173 פיתחה התמחות מיוחדת - פיצוץ יכולות של חמאס, באתר ישראל היום, 23 בדצמבר 2023

גדוד צמ"ה 7064
* אימון פלוגה ג מגדוד צמ"ה "דובי הצפון" בפייסבוק של חיל ההנדסה הקרבית
* דובי הצפון פלוגה ב צמ"ה מילואים 2017, סרטון בערוץ "Shlomi Amitai", באתר יוטיוב (אורך: 03:45)

הערות שוליים
------------

1. ↑  שחר רופין, טכניקה חדשה תאפשר לכל מחלקת הנדסה להשמיד משגרי אויב, באתר צה"ל (דרך ארכיון האינטרנט), 11 ביוני 2014.(הקישור אינו פעיל, 19 בפברואר 2017)
2. ↑  גילי כהן, רמת רובאות חדשה ללוחמים: 07-חה"ן, "במחנה", 15 ביולי 2009. ב-2017 שונתה רמת הרובאי מ-07-חה"ן ל-06.
3. ↑  בשגרה גדוד 614 הוא גדוד הכשרה סדיר, אך בעת מלחמה או מצב חירום, הוא משתתף גם בפעילות מבצעית ולחימה. ב-2023 הוכרז כ"גדוד לוחם".
4. ↑  אתר גדוד פלסי האש
5. ↑  32°06′12″N 35°24′14″E﻿ / ﻿32.10333°N 35.40389°E﻿ / 32.10333; 35.40389
6. ↑   לוחמי צוות הקרב של 601 בקרב פנים מול פנים נגד מחבלי חמאס, באתר צה"ל, 4 בדצמבר 2023.
7. ↑   כיכר פלסטין בידי צה"ל: תיעוד מהמקום שבעבר היה סמל חמאס, סרטון בערוץ "כאן חדשות", באתר יוטיוב (אורך: 10:40), 9 בדצמבר 2023.
8. ↑  אמיר זוהר, זה מה יש, ועם זה נפסיד, באתר הארץ, 23 באוגוסט 2006.
9. ↑  **ראשונים תמיד: מורשת חיל ההנדסה הקרבית**, ישראל 2018. עמ' 298.
10. ↑  מקור(הקישור אינו פעיל, 14:11, 26 בדצמבר 2018 (IST)).
11. ↑  הכלי שישדרג את מבצעי חשיפת האמל"ח באיו"ש, אתר צה"ל, 12 בנובמבר 2017.
12. ↑   אחרי הפומ"ה והנמר"ה - גם הפנדה מתגייסת לצה"ל, באתר צה"ל, 19 ביוני 2022.
13. ↑  איתי בלומנטל וכרמל דנגור, מחבלים ירו לעבר כוח צה"ל בהר ברכה - וחוסלו, באתר כאן – תאגיד השידור הישראלי, 25 ביולי 2023.
14. ↑  אלישע בן קימון, מתחת למזרן, ליד הדובי - נשק הוחבא בגן באזור חברון: "בהישג ידו של כל תינוק", באתר ynet, 29 באוגוסט 2023.
15. ↑  ניר דבורי, ‏צה"ל: אותרה בעזה גופתה של החטופה יהודית וייס, באתר ‏מאקו‏, 16 בנובמבר 2023,  
יואב זיתון, מתן צורי, צה"ל איתר בעזה את גופתה של החטופה יהודית וייס, באתר ynet, 16 בנובמבר 2023.
16. ↑  הותר לפרסום: גופתה של החיילת נועה מרציאנו חולצה מעזה, באתר ערוץ 7, 17 בנובמבר 2023.
17. ↑
18. ↑  מבצע אח ורע, בפורום צבא וביטחון, פרש.
19. ↑  שעתם של הכסופים, אתר זרוע היבשה, 16 בספטמבר 2014.
20. ↑   614 מוכיחים רשמית שהם יודעים לא רק לדבר - אלא גם להילחם, באתר צה"ל, 30 באפריל 2023.
21. ↑   נעים להכיר - הגדוד שפותח ציר חדש לאוגדה 99, באתר צה"ל, 21 בדצמבר 2022.
22. ↑   אלו 21 יחידות המילואים שקיבלו תעודות הצטיינות מנשיא המדינה, באתר צה"ל, 12 ביוני 2023.
23. ↑  לילך שובל, פורצי דרך: חטיבת גבעתי קלטה גדוד הנדסה במילואים, באתר ישראל היום, 11 באפריל 2014
24. ↑  סא"ל אודי אלבז, נאומו של מג"ד 8170 לכבוד סיום תפקידו, אתר צה"ל, 7 בנובמבר 2017.
25. ↑   היחידות המצטיינות במערך המילואים, באתר צה"ל, 25 ביוני 2018
26. ↑  אבן מספר 27 : גדוד הנדסה 641 / 8173 באתר עמותת חיל ההנדסה.
27. ↑   אלה 17 יחידות המילואים המצטיינות, באתר צה"ל, 13 ביוני 2022.
28. ↑  צל"שי צוק איתן - גדוד ציוד מכני הנדסי פיקוד מרכז.

| חיל ההנדסה הקרבית |
| --- |
| היסטוריה | **היסטוריה של חיל ההנדסה הישראלי** • עמנואל שחר (מייסד החיל) • דרך בורמה • מבצע עמורה • דוד לסקוב • קו בר-לב • חיל ההנדסה במלחמת יום הכיפורים • מבצע אבירי לב • חיל ההנדסה הקרבית במבצע צוק איתן • חיל ההנדסה הקרבית במלחמת חרבות ברזל | חיל ההנדסה הקרביתחיל ההנדסה הקרבית |
| יחידות | 

|  |  |
| --- | --- |
| יחידות חיליות |  יהל"ם •  בית הספר להנדסה צבאית (בהל"ץ) •  יחידת יפת"ח • צוות הווי הנדסה קרבית |
| גדודי חיל ההנדסה הקרבית |  גדוד אסף (601) •  גדוד המח"ץ (605) •  גדוד להב (603) •  גדוד הסיוע הכימי (76) |
| יחידות פיקודיות |  י"פ חה"ן 801 (פיקוד הצפון) •  י"פ חה"ן 802 (פיקוד המרכז) •  י"פ חה"ן 803 (פיקוד הדרום) |

 |
| אמצעי לחימה וכלים הנדסיים | 

|  |  |
| --- | --- |
| **כלי רכב ורק"ם** | פומ"ה • נקפומ"ה/פילון • נמ"ר הנדסי • זאב (רכב) • האמר • נגמ"ש M-113 |
| **מערך הצמ"ה בחיל ההנדסה הקרבית** | כלי צמ"ה ממוגנים בהם דחפורים, מחפרים ושופלים •  דחפור די-9 בשירות צה"ל • מחפרים בשירות צה"ל • באגר E-349 • קטרפילר 966 • לביא"ה • טאטרה-דרילר • HMEE • כלי צמ"ה נשלטים מרחוק • "רעם השחר" • "פנדה" • סה"ר |
| **גישור וצליחה** | תמסח (דוברה) • גשר הגלילים • טנק גישור (גשר צמד, גשר מספריים) • גשר ביילי • גשר מישר |
| **סילוק פצצות** | אמצעים לסילוק פצצות • רובוטים לסילוק פצצות • ניידת חבלה • רובה בארט M82A1 נגד ציוד • THOR - "אש קרה" |
| **רובוטים צבאיים** | רובוטים לסילוק פצצות • רמוטק אנדרוס • טאלון 4 • EyeDrive • אגמית • סה"ר • פנדה (דחפור D9T) |
| **פריצת שדות מוקשים** | סכין פלסים • מגלה מוקשים • עגלה 34 • צפע שריון • רקטות ריצוף • חטפן • מגוב: מגוב רציף ומגוב נוכרי |
| **מיקוש וחבלה** | לבנת חבלה • מוקשים מסוגים שונים • כלימגור • רעם (מוקש) • מטען קלע • שועל (מסגרת פריצה) • צפע חי"ר |
| **לוחמת מנהרות** | המעבדה הטכנולוגית לגילוי ואיתור מנהרות (פיקוד הדרום) • המעבדה הטכנולוגית לגילוי ואיתור מנהרות (פיקוד הצפון) • מערכת אמולסיה לפיצוץ מנהרות • מקדחי-בורות ובאגרים לחישוף מנהרות • "מציצן" • רובוטים לסריקת מנהרות • אמצעי איטום מהירים |
| **ביצורים** | שכבת פיצוץ • קוביות לסקוב • מטען קוברה • מטען בצל • סלי הסקו |
| **שונות** | זאב (רקטה) • אמצעי יפת"ח • אמצעי יהל"ם • אמצעי אב"כ של חיל ההנדסה הישראלי • נשק אישי: רובי M16 מקוצרים ורובי M4A1 קרבין רובה M4A1, הנשק האישי של לוחמי ההנדסה |

 |
| קציני הנדסה ראשיים | עמנואל שחר • אפרים להב • הלל אל דאג • אלחנן קליין • ירחמיאל דורי • יצחק בן דב • אריה גולן • אבישי כ"ץ • יהודה כהן • יוסף איל • ישי דותן • איתן לידור • אלי טולדנו • אברהם בן דוד • שמעון דניאל • משה שלי • יוסי מורלי • אושרי לוגסי • אילן סבג • עידו מזרחי • יואב טורחנסקי (מכהן) |
| ראו גם |  צה"ל – צבא הגנה לישראל • חיל הנדסה • פלס (צבא) • קטגוריה:חיל ההנדסה הישראלי |